Source: http://www.epi.sk/Main/Default.aspx?Template=~/Main/TArticles.ascx&phContent=~/EDL/ShowArticleC.ascx&ArticleId=38112&source=EPI.DigiLib.EPIOL
Timestamp: 2013-05-26 05:19:29+00:00
Document Index: 2159724

Matched Legal Cases: ['§ 36', '§ 35', '§ 39', '§ 39', '§ 49', '§ 39', '§ 49', '§ 39', '§ 32', '§ 34', '§ 39', '§ 39', '§ 50', '§ 3', '§ 4', '§ 5', '§ 50']

epi.sk - Povinnosti zamestnávateľov po ukončení roku 2012 a začiatkom roku 2013
Názov: Povinnosti zamestnávateľov po ukončení roku 2012 a začiatkom roku 2013Titul: epiRočník: 2013Číslo: 0Právny stav od: 1. 1. 2012
Dátum publikácie v EPI: 11. 1. 2013
V roku 2012 došlo k úprave výšky niektorých ukazovateľov (napr. životného minima, nezdaniteľných častí základu dane, minimálnej mzdy, daňového bonusu), čiastočne sa zmenili aj podmienky vykonania ročného zúčtovania preddavkov na daň z príjmov zo závislej činnosti (ďalej len „ročné zúčtovanie preddavkov“) za rok 2012, zamestnaneckej prémie atď.
Budú vydané nové tlačivá:
žiadosti na vykonanie ročného zúčtovania preddavkov a výpočtu dane za rok 2012, ročné hlásenie za rok 2012 a k použitiu dane na osobitné účely atď. Poukážeme na vybrané práce spojené s ukončením roka 2012 a prípravou na nové obdobie (rok 2013) v danej oblasti.
Vychádzať budeme opäť najmä zo zákona č. 595/2003 Z. z. o dani z príjmov v znení neskorších predpisov (ďalej len „ZDP“), daňového poriadku (zákon č. 563/2009 Z. z. v znení neskorších predpisov) a ďalších právnych noriem.
Nebudeme sa v tomto príspevku zaoberať povinnosťami v súvislosti s odvodmi a takými bežnými povinnosťami, ako je napr. uzatvorenie starých a otvorenie nových mzdových listov atď.
V prvom rade si pri uzatvorení zdaňovacieho obdobia roku 2012 treba pripomenúť legislatívne zmeny týkajúce sa danej oblasti a tohto obdobia.
I. Zmeny v roku 2012
V roku 2012 v oblasti zdaňovania príjmov zo závislej činnosti došlo len k minimálnym zmenám, ktoré sa premietnu do prác, ktoré čakajú zamestnávateľov s týmto zdaňovacím obdobím. Väčšinou išlo o formálne a legislatívne úpravy.
Išlo najmä o nasledovné zmeny:
A. V zmysle čl. II zákona č. 331/2011 Z. z.:
z daňového poriadku (resp. z bývalého zákona o správe daní a poplatkov) sa do ZDP „preniesli“ niektoré pojmy (napr. „platiteľ dane“), definície a problematiky (napr. registračná a oznamovacia povinnosť, sťažnosti zamestnancov), platiteľom dane už nemôže byť organizačná jednotka fyzickej alebo právnickej osoby (bez právnej subjektivity), rozšíril sa okruh zahraničných platiteľov dane o zahraničné zastupiteľské úrady na území SR alebo podriadené organizácie za zamestnancov, ktorí nepožívajú výsady a imunity podľa medzinárodného práva, ak im vyplácajú príjmy zo závislej činnosti; platí to v prípadoch, ak sa zastupiteľský úrad rozhodne požiadať o registráciu ako platiteľ dane u nášho správcu dane. Ďalšie zmeny sa týkajú aj niektorých tlačív potrebných v súvislosti so zdaňovaním príjmov zo závislej činnosti, a to nielen čo do obsahu, ale aj kompetenčne, kto ich bude vydávať. Ide o:
povinné tlačivo žiadosti o vykonanie ročného zúčtovania preddavkov, ktoré od roku 2012 určuje Finančné riaditeľstvo SR (už nie MF SR), tlačivo slúžiace na vykonanie ročného zúčtovania preddavkov (na výpočet) je už povinné a jeho vzor vydáva MF SR, vzor tlačiva potvrdenia o zaplatení dane bude vydávať Finančné riaditeľstvo SR (doteraz MF SR), zaviedol sa nový rozšírený mesačný prehľad o príjmoch zo závislej činnosti. Žiadosti o výplatu daňového bonusu a zamestnaneckej prémie, ktoré zamestnávateľ zaplatil zamestnancom z vlastných prostriedkov, sa realizujú v rámci nového mesačného prehľadu (vždy až po skončení kalendárneho štvrťroka, a to príslušné kalendárne mesiace tohto štvrťroka).
Nová štruktúra sa týka aj ročného hlásenia o vyúčtovaní dane s tým, že sa naň už bude pozerať ako na podané daňové priznanie.
Správca dane bude môcť za stanovených podmienok výšku daňového bonusu a zamestnaneckej prémie stanovovať aj pomocou pomôcok.
Úpravy sa týkajú aj oblasti použitia podielu zaplatenej dane na osobitné účely atď.
B. V súvislosti so zmenou životného minima (opatrenie MPSVaR SR č. 181/2012 Z. z.) sa zvýšil mesačný daňový bonus od 1. júla 2012 z 20,51 € na 21,03 €.
II. Povinnosti zamestnávateľov po skončení roku 2012
Zamestnávatelia budú po skončení roku 2012 povinní najmä:
uzatvoriť a otvoriť nové mzdové listy, umožniť, aby „stáli“ zamestnanci do konca januára 2013 podpísali vyhlásenie na zdanenie príjmov zo závislej činnosti na rok 2013, vystaviť všetkým zamestnancom potvrdenie o zdaniteľných príjmoch zo závislej činnosti za rok 2012, vykonať na žiadosť zamestnancom ročné zúčtovanie preddavkov za rok 2012 alebo vyplatiť zamestnaneckú prémiu, vystaviť im na žiadosť potvrdenie o výške zaplatenej dane za rok 2012 na účely jej použitia na osobitné účely (2 %, resp. 3 %), ak im bolo vykonané ročné zúčtovanie preddavkov, na tlačive vydanom Finančným riaditeľstvom SR, vystaviť a predložiť daňovému úradu prehľad o zrazených preddavkoch na daň a dane... za december 2012 (do konca januára 2013), vystaviť a predložiť za rok 2012 ročné hlásenie o vyúčtovaní dane... (do konca apríla 2013) na novom tlačive, pripraviť sa na zmeny platné od 1. 1. 2013 [úprava mesačnej nezdaniteľnej sumy základu dane, príp. zmena sadzby mesačných preddavkov na daň (ak bude schválená), zmena výšky minimálnych a maximálnych vymeriavacích základov a spôsob platenia povinného poistného, novely ZDP a ďalších právnych predpisov] atď. 1. Vyhlásenia na zdanenie príjmov
Zamestnávateľ musí umožniť zamestnancom, aby uňho podpísali vyhlásenie na zdanenie príjmov zo závislej činnosti (ďalej len „vyhlásenie“) za účelom uplatnenia mesačnej nezdaniteľnej sumy základu dane a mesačného daňového bonusu naďalej aj v priebehu roka 2012. Vychádzame z § 36 ods. 6 ZDP.
Zamestnávatelia v zmysle údajov uvedených vo vyhlásení potom príjem primerane k tomu zdania. Musia sledovať, či sú splnené všetky podmienky a priložené potrebné doklady (na daňový bonus).
Pripomíname, že vyhlásenie môže zamestnanec podpísať len u jedného zamestnávateľa v tom istom čase (kalendárnom mesiaci). V kalendárnom roku ich môže mať viac, ale nikdy nie súbežne (len postupne po sebe).
Zamestnancovi, ktorý vyhlásenie podpísané nemá, príjem zo závislej činnosti zamestnávateľ zdaní tak, že z hrubého mesačného zdaniteľného príjmu odpočíta len povinné poistné (§ 35 ods. 4 ZDP). Z takto vypočítanej tzv. zdaniteľnej mzdy vypočíta preddavok na daň vo výške 19 %.
Ak zamestnanec vyhlásenie podpíše, tak zdaniteľnú mzdu zamestnávateľ vypočíta tak, že z hrubých zdaniteľných mesačných príjmov zo závislej činnosti odpočíta povinné poistné a uplatnenú mesačnú nezdaniteľnú sumu základu dane. Z vypočítaného preddavku na daň sa odpočíta uplatňovaný daňový bonus (alebo ho zamestnancovi vyplatí, ak je vyšší ako preddavok na daň).
Ak by boli schválené zmeny, potom sa k tejto problematike vrátime.
Táto povinnosť sa netýka napr. zamestnanca, ktorý mal v roku 2012 vyhlásenie podpísané a začal v priebehu roku 2012 poberať starobný dôchodok, ktorý mu nebol priznaný k 1. 1. 2012 alebo aj k skoršiemu dátumu. Ak si neuplatňoval aj daňový bonus, tak v januári 2013 vyhlásenie už nepodpíše, pretože od 1. 1. 2013 už nárok na mesačnú nezdaniteľnú sumu nemá.
2. Mesačný prehľad a hlásenie
Miestne príslušnému správcovi dane sú zamestnávatelia povinní predložiť:
do konca januára 2013 Prehľad o príjmoch zo závislej činnosti... za mesiac december 2012 (ďalej len „prehľad“); bližšie pozri § 39 ods. 9 písm. a), § 39 ods. 10 a § 49 ods. 2 ZDP a do konca apríla 2013 Hlásenie o vyúčtovaní dane, o úhrne príjmov zo závislej činnosti a o daňovom bonuse poskytnutých zamestnancom... za rok 2012 (ďalej len „hlásenie“). Táto povinnosť vyplýva z § 39 ods. 9 písm. b) a § 49 ods. 2 a ods. 12 ZDP. Prehľad a hlásenie zamestnávateľ predkladá na tlačive, ktorého vzor určuje MF SR. Je možné ho nájsť aj na internetovej stránke tohto ministerstva (www.finance.gov.sk). K dispozícii by malo byť na daňových úradoch.
Predpokladáme, že tlačivo hlásenia za rok 2012 ešte MF SR vydá.
Táto povinnosť sa netýka toho zamestnávateľa, ktorý v príslušnom období nevyplácal príjmy zo závislej činnosti.
3. Potvrdenia o príjmoch zo závislej činnosti
Všetci zamestnávatelia sú povinní vystaviť a súčasne aj doručiť každému zamestnancovi, ktorý u nich poberal v roku 2012 zdaniteľné príjmy zo závislej činnosti, potvrdenie o týchto príjmoch (§ 39 ods. 5 a 6 ZDP).
Túto povinnosť zamestnávateľ musí splniť v týchto lehotách:
ak ho zamestnanec požiada o vystavenie potvrdenia najneskôr do 5. februára 2013, je povinný vystaviť mu ho a doručiť do 10. februára 2013. Uvedené sa týka najmä zamestnancov, ktorým bude ročné zúčtovanie preddavkov na daň z príjmov zo závislej činnosti za rok 2012 vykonávať iný zamestnávateľ, alebo tých, ktorí budú chcieť skôr podať daňové priznanie; ak zamestnancovi nebude tento zamestnávateľ robiť ročné zúčtovanie preddavkov, vystaví a doručí mu potvrdenie najneskôr do 10. marca 2013 (bez žiadosti). Pôjde o zamestnancov, ktorí nepožiadajú tohto zamestnávateľa o vykonanie ročného zúčtovania preddavkov ani o vystavenie tohto potvrdenia do 5. februára 2013 a ak zamestnancovi bude tento zamestnávateľ robiť ročné zúčtovanie preddavkov, potvrdenie mu stačí doručiť do konca apríla 2013 (bez žiadosti zamestnanca). Okrem toho, ak sa stane, že zamestnanec, ktorému už bolo vykonané ročné zúčtovanie preddavkov za rok 2012, požiada o vystavenie potvrdenia, zamestnávateľ je povinný vydať mu ho do desiatich dní od doručenia žiadosti.
POZNÁMKAPôjde o potvrdenie doplnené o vykonané ročné zúčtovanie preddavkov (údaj o vysporiadaní daňového nedoplatku alebo preplatku, alebo daňového bonusu, alebo zamestnaneckej prémie). Pôjde o prípady, ak tento zamestnanec bude podávať daňové priznanie i napriek tomu, že mu už bolo vykonané ročné zúčtovanie preddavkov (napr. „zabudol“, že mal zdaniteľné príjmy, ktoré musí priznať). Takéto daňové priznanie zamestnanec označí ako opravné (ak ho podá do 31. marca 2013) alebo dodatočné (ak ho podá neskôr). Vykonané ročné zúčtovanie preddavkov bude považované za „riadne“ podané daňové priznanie.
Keďže sa môže stať, že takýto zamestnanec už obdržal potvrdenie o príjmoch zo závislej činnosti za rok 2012 a až potom sa rozhodne podať daňové priznanie, logicky si ho často už pýtať nebude. Je možné preto odporúčať všetkým zamestnancom, ktorým zamestnávateľ vykoná ročné zúčtovanie preddavkov, potvrdenie o príjmoch zo závislej činnosti automaticky doplniť o výsledok ročného zúčtovania. Zo zákona to nevyplýva, ale tým je možné zabrániť tomu, že zamestnanec po podaní daňového priznania daň čiastočne zaplatí dvakrát alebo naopak mu bude vrátený preplatok alebo daňový bonus duplicitne.
POZNÁMKATlačivá potvrdení, ktoré vydáva MF SR ako pomôcku, nie sú povinné. Možno ich prispôsobiť (rozšíriť obsah).
Táto povinnosť sa netýka napr. zamestnanca, ktorý mal vyplatené príjmy zo závislej činnosti v januári 2013, ktoré sa už týkali roku 2013 (napr. na dohodu o vykonaní práce uzatvorenú v januári 2013 a aj vyplatenú odmenu v tomto mesiaci). Takýto príjem sa bude zahrnovať do potvrdenia o príjmoch za rok 2013.
POZNÁMKAMF SR vydalo vzor tlačiva potvrdenia platného pre rok 2012 vo Finančnom spravodajcovi č. 13/2011 v rámci oznámenia č. MF/28670/2011-72.
4. Ročné zúčtovanie za rok 2012
Aj za rok 2012 budú zamestnávatelia povinní zamestnancom, ktorí ich o to požiadajú do 15. februára 2013, vykonať ročné zúčtovanie preddavkov.V princípe sa bude vykonávať podobne ako za rok 2011. K určitým menším zmenám však došlo. Tieto súvisia jednak s pravidelnou valorizáciou niektorých ukazovateľov a niektoré ešte so zmenami ZDP, ktoré začali platiť s účinnosťou od 1. januára 2012. Teraz sa vlastne začnú aplikovať v praxi.Bude potrebné myslieť napríklad na to, že:
sa zvýšila základná nezdaniteľná suma a nezdaniteľná suma na vyživovanú manželku, sa zvýšil daňový bonus, tlačivo žiadosti o vykonanie ročného zúčtovania vydá Finančné riaditeľstvo SR, tlačivo výpočtu ročného zúčtovania vydá Ministerstvo financií SR a tlačivo potvrdenia o zaplatení dane na osobitné účely určí Finančné riaditeľstvo SR. Ročné zúčtovanie preddavkov za rok 2012 sa bude opäť vykonávať dvoma spôsobmi, a to ako:
„bežné“ ročné zúčtovanie, kedy sa porovná vypočítaná celoročná daňová povinnosť so zaplatenými preddavkami na daň (uplatnia sa nezdaniteľné sumy základu dane) alebo vypočítaním zamestnaneckej prémie, kedy sa daň počítať nebude a nezdaniteľné sumy sa neuplatnia.
POZNÁMKAProblematike ročného zúčtovania za rok 2012 sa v tomto príspevku podrobnejšie nevenujeme.
Táto povinnosť sa netýka zamestnanca, ktorý:
a) bude povinný podať za rok 2012 daňové priznanie (§ 32 ZDP),b) nepožiada o vykonanie ročného zúčtovania na tlačive vydanom MF SR do 15. februára 2013,c) požiada síce o jeho vykonanie, ale nepredloží súčasne potvrdenia o zdaniteľných príjmoch od všetkých ďalších zamestnávateľov, tiež najneskôr do 15. februára 2013 (potvrdenia musí predložiť aj od zamestnávateľov, u ktorých pracoval napr. na niektorú z dohôd v zmysle Zákonníka práce, bez ohľadu na výšku príjmov),d) nastúpil k zamestnávateľovi, ktorého žiada o vykonanie ročného zúčtovania preddavkov, do zamestnania 1. januára 2013 alebo neskôr napr. do pracovného pomeru, resp. začal od neho poberať zdaniteľné príjmy zo závislej činnosti,e) mal okrem príjmov zo závislej činnosti aj iné druhy zdaniteľných príjmov (napr. príležitostné príjmy vyššie ako 500 € alebo príjmy z podnikania), okrem tých, ktoré boli zdanené zrážkou dane,f) mal príjmy zo závislej činnosti plynúce zo zdrojov v zahraničí alebo od zamestnávateľa so sídlom alebo bydliskom v zahraničí, ktorý nemá v SR stálu prevádzkareň (netýka sa to cudzincov),g) mal príjmy zo závislej činnosti, z ktorých nebolo možné zraziť preddavok na daň (napr. išlo o nepeňažné príjmy) vtedy, ak nepožiadal o vykonanie ročného zúčtovania preddavkov aleboh) mal príjmy zo závislej činnosti a preddavky na daň si platil sám (§ 34 ods. 6 a 7 ZDP).
5. Potvrdenie o zaplatení dane
So začiatkom roka súvisí ďalej povinnosť zamestnávateľov na žiadosť zamestnancov, ktorým vykonali ročné zúčtovanie preddavkov, vydať im potvrdenie o zaplatení dane z príjmov zo závislej činnosti na účely vyhlásenia o poukázaní sumy zodpovedajúcej 2 % (3 %) zaplatenej dane (ak táto suma nie je nižšia ako 3,32 €) podľa § 39 ods. 7 ZDP.NEPREHLIADNITE!Ide o potvrdenie o tom, že daň za rok, za ktorý sa ročné zúčtovanie vykonalo, bola zamestnancovi z príjmov zrazená (že nevykazuje daňový nedoplatok). Toto potvrdenie je súčasťou vyhlásenia, ktoré zamestnanec zašle, ak sa tak rozhodne, najneskôr do konca apríla 2013 svojmu miestne príslušnému správcovi dane za účelom po­ukázania uvedeného podielu zaplatenej dane ním určenej právnickej osobe. Potvrdenie musí byť vystavené na vzore určenom Finančným riaditeľstvom SR (§ 39 ods. 7 ZDP).
Vyhlásenie zamestnanca spolu s potvrdením o zaplatení dane sa posiela správcovi dane príslušnému zamestnancovi (pozri § 50 ods. 1 ZDP).
POZNÁMKATlačivá platné pre rok 2012 ešte do vydania tohto čísla časopisu uverejnené neboli.
Táto problematika sa netýka zamestnancov, ktorí si uplatňujú nárok na zamestnaneckú prémiu (daň je u nich nula).
Vyhlásenie fyzickej osoby musí na tento účel obsahovať:
presné označenie daňovníka (v tomto prípade zamestnanca), ktorý ho podáva (meno, priezvisko, rodné číslo, trvalý pobyt, číslo telefónu), sumu zodpovedajúcu 2 % (3 %) podielu zaplatenej dane (zníženej o daňový bonus) určenej právnickej osobe (prijímateľa), zdaňovacie obdobie, ktorého sa vyhlásenie týka (t. j. nie rok, v ktorom sa vyhlásenie podáva...) a identifikačné údaje prijímateľa, a to obchodné meno alebo názov, sídlo, právnu formu, identifikačné číslo organizácie (zo zoznamu). Daňovníci si možného prijímateľa vyberú zo zoznamu (centrálneho registra) prijímateľov vedeného Notárskou komorou SR. Ide o verejný zoznam, ktorý táto komora každoročne uverejňuje, a to do 15. januára v roku, v ktorom sa poskytuje podiel zaplatenej dane.
Prijímateľom môže byť:
občianske združenie, nadácia, neinvestičný fond, nezisková organizácia poskytujúca všeobecne prospešné služby, účelové zariadenie cirkvi a náboženskej spoločnosti, organizácia s medzinárodným prvkom, Slovenský Červený kríž, subjekty výskumu a vývoja, Protidrogový fond a Fond rozvoja odborného vzdelávania a prípravy. NEPREHLIADNITE!Ak ide o daňovníka, ktorý v roku 2012 vykonával dobrovoľnícku činnosť (podľa § 3 ods. 1 zákona č. 406/2011 Z. z. o dobrovoľníctve) počas najmenej 40 hodín v zdaňovacom období (rok), môže vo vyhlásení uviesť podiel zaplatenej dane do výšky 3 %. Podmienkou je, že o tejto skutočnosti súčasne predloží potvrdenie. Podľa § 4 ods. 9 cit. zákona o dobrovoľníctve je vysielajúca organizácia na požiadanie dobrovoľníka povinná vydať mu písomné potvrdenie o trvaní, rozsahu a obsahu dobrovoľníckej činnosti a písomné hodnotenie jeho činnosti.Podľa § 5 ods. 6 tohto zákona je aj prijímateľ dobrovoľníckej činnosti povinný vydať rovnaké potvrdenie, ak ho o to dobrovoľník a vysielajúca organizácia požiadajú.Ak sa preukáže, že daňovník potrebné podmienky nesplnil, bude finančne postihnutý v zmysle § 50 ods. 15 ZDP.Podiel zaplatenej dane bude možné poskytnúť prijímateľovi a použiť len na účely, ktoré sú predmetom jeho činnosti. Keďže sa tieto predmety činnosti stále menia, v súčasnosti ide o nasledovné:
ochrana a podpora zdravia; prevencia, liečba, resocializácia drogovo závislých v oblasti zdravotníctva a sociálnych služieb, podpora a rozvoj telesnej kultúry, poskytovanie sociálnej pomoci, zachovanie kultúrnych hodnôt, podpora vzdelávania, ochrana ľudských práv, ochrana a tvorba životného prostredia, veda a výskum a organizovanie a sprostredkovanie dobrovoľníckej činnosti (nové). Ak zamestnanec bude podávať daňové priznanie, tak priamo v tlačive vyznačí možného prijímateľa. Tlačivo daňového priznania je súčasne aj vyhlásením na uvedené účely.
6. Zúčtovanie sociálneho fondu
Aj keď nejde priamo o problematiku zdaňovania príjmov zo závislej činnosti (tvorba sociálneho fondu však s týmito príjmami súvisí), pripomíname, že bude potrebné vykonať aj zúčtovanie tvorby sociálneho fondu za rok 2012, aby do celoročných daňových výdavkov/nákladov zamestnávateľa bola zahrnutá len povinná výška. Zamestnávateľ tvorí sociálny fond mesačne zo súhrnu hrubých miezd (platov) zúčtovaných zamestnancom na výplatu za príslušný mesiac (do piatich dní po dni dohodnutom na výplatu, najneskôr do konca kalendárneho mesiaca atď.).
Zúčtovanie tvorby sociálneho fondu vykonáva do konca januára nasledujúceho roka, t. j. za rok 2012 do konca januára 2013.
Bližšie pozri zákon č. 152/1994 Z. z. o sociálnom fonde...v znení neskorších predpisov. Súčasne platí, že za mesiac december môže zamestnávateľ tvoriť tento fond z predpokladanej výšky miezd alebo platov a previesť finančné pro­striedky na účet fondu do 31. decembra.